
Doe
dòne sla sen-a, ant un angol, setà ai doi fianch ëd na
scrivanìa. Una, assè elegant, a l’é abijà come na dòna an cariera e
a svanta ‘n fass ëd feuj e a sopata la testa an segn ëd negassion.
L’àutra, da l’aspet mpdest, a smija nervosa.

PRIMA DÒNA: Am dëspias Brunilde, i podoma pròpi nen
stampé costi racont.

BRUNILDE: Përchè?

PRIMA DÒNA: (con aria ‘d suficiensa) A son nen
adat a la nòsta linea editorial.

BRUNILDE: (con energìa) Ma i l’eve publià i
racont ëd Manna e Manna a l’é në scritor assolutament ordinari. Bin
costumà, elegant, dimostrativ, ma assolutament veuid. Le soe euvre
a son come j’euvre ‘d sena d’un film an costum: a l’han mac la
faciada, a-i é mac la cartapista.

PRIMA DÒNA: I racont ëd Manna a son motoben bon racont,
studià, arsërcà. A contesto nen, a ofendo nen. A trato con bongust
e dlicatëssa soget dificij...

BRUNILDE: (anterompend) Manna, Manna, Manna! Ma
a-i é pròpi nen ëd mej, an gir? Manna a l’é na valanga ‘d tèrmin,
ën massacri ‘d manere ‘d dì, ël “non plus ultra” dla banalità
minimalista. Fomna e òm ën conflit. Pare e fieul ën conflit. Tre
amis ën conflit... E basta!

PRIMA DÒNA: Ma cosa ch’it veule savèine ti ‘d mercà e
‘d coltura. Mi i dirigio costa baraca da tërdes ani e t’lo sicuro
ch’a l’é nen facil. Ij lìber a basta nen faji, venta anche vendji.
Coj come Manna a contento tute le teste.

BRUNILDE: A son banaj, sensa fòrsa.

PRIMA DÒNA: (an batend la man sla scrivania)
Adess basta. Ma veusto pròpi savèj cosa ch’a-i é ch’a va nen ant ij
tòi racont? A parlo ‘d còse ch’anteresso gnun. A son përsonagi
fàuss. Ma còsa ch’it chërde, che cola gent a fussa pròpi parèj,
come ti t’la dëscrive? Ma com fas a esse tant òrba? (la dòna a
seguita con intonassion pì pasi) Dame da ment: ti it ses nen
portà për cost mësté. Va a travajé ant n’ufissi, it vëdras ch’it
sentiras realisà.

BRUNILDE: Mi am pias scrive...

PRIMA DÒNA: (an ton matern) Gnun a t’impedis ëd
falo. Gnun a t’impediss ëd falo. Ël problema, Brunilde, a l’é che
ti it lasse pijé tròp la man. Costi ròi përsonagi a son përsonagi
ilustri ma ‘dcò gent qualsëssia. Ma a parlo tuti na lenga pòvra,
essensial. A-i é nen ëd coltura ‘n lòn. Lë scritor a l’é come ‘n
pcit dio ch’a decid d’la vita dij sòi përsonagi, come fà-je vive,
se fà-je seufre, se fà-je meuire. Scota ij tòi përsonagi, lòn ch’a
l’han da dite. Preuva a pensé-je, a riguardé-je. Ansi, da-je na
bela revision, gava ‘l lengagi sempli, anrichìss le stòrie con ëd
grand sentiment. E peui a son ëd racont pòver, a smijo tanti
monòlogh. Pensi-je, Brunilde...

(Brunilde a
s’alontana pian pianìn da la scrivania. La scrivania a seurt da la
sena. As vëd mac Brunilde traversé ‘l palch sénich e ant
l’istes temp as buta adòss n’àbit medioeval d’un color
sgargiant).

BRUNILDE: Pura, i riesso nen a capì còsa a-i é ‘d tan
negativ ant ij mè racont. As son publicasse tanti racont dël pento,
tanti brut romans. Përchè ij mè racont a peulo nen esse lesù? Ij mè
përsonagi a son come andrinta ‘d mi. A son part ëd mi. Ma a son
ëdcò patrimòni ‘d tuti. Ardità stòrica ‘d tuti.

(Brunilde a
s’avzina a n’òm vestì ‘n manera sfarsosa con an testa ‘l còrn
dogal).

DÒGE: Si, i lo sai che la mia fortuna i la devo al mar,
ma mi ‘l mar i lo soporto nen. Si, a l’é bel da vëdde, quand ël Sol
as leva da la lagun-a e mi i m’afacio a la fnesta, i lo guardo luse
an sij cop, bërluse an sël mar, carëssé ij marmo dla mia sità.
Alora i respiro na bela bocà d’aria, ëd col’aria ch’a sa ‘d sal e
‘d bòsch moja. A l’é che mi i riesso nen a sté s’na barca sensa
ch’im senta mal. I sai gnanca noé. Ma ‘n fond, che necessità
j’avrìa ‘d savèj noè? Al fòndach, le ràire vòlte ch’ij son andaje,
i l’hai vëddu mach ëd barcon, cassie e botaj. A l’é bel sente la
fragransa dël përfum dle spessie, anche se lë zénzero am fà
stranué. Oramai a son d’ani ch’i vado pì nen al fòndach. I son pì
nen giovo, e peui ant la mia posission i n’hai gnanca bzògn. Ël
matìn quand i guardo ‘l Sol, i scoto ij crij dij barcareuj: am dan
nen neuja. Mi i m’ausso sempre prèstissim, përchè ‘l matìn a l’ha
l’òr an boca e mi i deuvo dësbrighè ‘n sach ëd doccié. Ma ‘l mè
crussi a l’é dovù a cole greuje ‘d nos ch’a ciamo “nav”. Mi i l’hai
sempre sufrì ‘l mal ëd mar. Andé a “Torcello” a l’é ‘n suplissi. I
sopòrto a malapen-a quaj brev tragìt an barca, quand ël mè servidor
am traghëtta për ij canaj. I sopòrto nen ël mar, am va pròpi nen.
Anche adess, dzora sta barcassa costosa, im sento ‘n grop ant lë
stòmi, come se na gròssa man a l’ambranchèissa e lo

